ምክንያታዊ ወጣት ራሱንም፣ አገሩንም ይጠብቃል!
 የሀገራችን ወጣት በብዙ መልኩ ራሱን በእውቀት ለማበልፀግ ፍላጎት ብቻ ሳይሆን በተግባር የተፈተሹ በርካታ መገለጫዎችም አሉት። ከዚህ መልካም ስሙ ባለፈ ደግሞ ስሜታዊነትም በብዛት ይገልፀዋል። ስሜታዊነት በብዙ መንገድ ይገለፃል። በተለይ የወጣት ስሜታዊነት ከሌሎች የእድሜ ደረጃዎች አንፃር ሲታይ የተለየ ትርጉም ብቻ ሳይሆን እይታም ይኖረዋል። በእውቀት ሳይመራ ሲቀር ደግሞ የከፋ ነው ይላሉ የስነ ልቦና ምሁራን። ከዚህ እሳቤ ስንነሳ ከእውቀት የራቀ ወጣት ስሜታዊነት ያጠቃዋል። በመሆኑም በሐሳቡ ግትር የሆነ፣
ወይም የራሱ አመለካከት ከሌላ አመለካከት ጋር አቻችሎ ለማስኬድ ፈቃደኛ ያልሆነ፣ የራሱን እንጂ የሌላውን አመለካከት፣ ሐሳብ ዕውቀት፣
ፍልስፍና፣ ሽምግልና፣ ወዘተ የማይቀበልና አንድን ወገን፣ ቡድን፣ ዘር፣ ሃይማኖትን፣ ወዘተ አጉልቶ ሌላውን የሚጠላና የሚያጥላላ፣
የመቻቻል ስሜት የሌለው፣ የእኔ ነው የሚለው ሐሳብ ትክክል ባይሆንም እንኳን የሌላውን ላለመቀበል ድርቅ ያለ፣ ‹ድርቅና› በሚለውም
ይተረጎማል። እነዚህ ደግሞ ለሰላም መደፍረስና ለሁከት መከሰት መሠረታዊ ምክንያቶች ናቸው። በተለይ በአገር ደረጃ ሲመዘን ችግሩ
ከፍተኛ ነው። ከዚህ የምሁራን ትርጓሜ አኳያ ወጣቶች ከምክንያታዊነት ውጪ ሆነው በስሜታዊነት ተነሳስተው የሚወስዱት
እርምጃ ወይም ድርጊት በራሱ አገር ጭምር የሚያጠፋ እንደሆነ ይታመናል። ከዚህም የተነሳ ወጣቶች በየትኛውም ሁኔታ ውስጥ ስሜታዊነትን
ሳይሆን ምክንያታዊ እንዲሆኑ ይመከራል፤ የህይወት መርኋቸውም በምክንያት የሚያምኑ መሆን አለባቸው ሲሉ ምሁራኑ አፅንኦት ሰጥተው
ይመክራሉ። የያዝነው የመስከረም ወር በአገራችን በርካታ ሃይማኖታዊና ባህላዊ በዓላት የሚከበሩበት በመሆኑ የተለየ
ወር ያደርገዋል። በእነዚህ ክንዋኔዎች ደግሞ የወጣቱ ሚና ከፍተኛ ነው። በተለይ የአቻ ግንኙነታቸው ጠንካራ በመሆኑ በክብረ በዓላቱ
የሚያጋጥማቸው አዎንታዊም ሆኑ አሉታዊ ክስተቶች በምክንያታዊነት የሚተገብሩት ለመሆኑ እርግጠኛ ሊሆኑ ይገባል። በዚህም የክብረ በዓላቱን
ፋይዳ በቅጡ ተረድተው መሆን እንዳለበትም እጅጉን ይታመናል። ይሁን እንጂ ‹‹በጥባጭ ካለ…›› እንደሚባለው በየምክንያቱ ቱግ የሚሉ ወጣቶች አይጠፉም። እነዚህ
ወጣቶች ከስሜታዊነት በመውጣት እና ምክንያታዊነትን በማዳበር ከዕድሜ ጋር ተያይዞ የሚመጣውን ባህርይ በማለፍ አቅም፣ እውቀትና ችሎታቸውን፣
የታመቀ ጉልበታቸውን ጭምር ለልማት ተግባር ማዋል አለባቸው። የወጣቶቹ በዚህ መንገድ መቃኘት ዘላቂ ሠላምን ለማስፈንም ከፍተኛ አስተዋፅኦ
አለው። ሁሉም ሰው ራሱን ሲቀይር ሀገር ይቀየራል። ምንም እንኳ ግጭት ሰዋዊ ቢሆንም ዋናው ግን በሰላማዊ
መንገድ መፍታት መቻል ነው። በኃይል የሚፈታ ግጭት ዘላቂ አይደለም። በዚህ ረገድ ወጣቶች የሠላም ዘብና ባለቤት መሆን የሚችሉት
ከስሜታዊነት ወጥተው በምክንያት ሲመሩ ነው። ለዚህም ሠላምን ለማምጣት በምክንያታዊነት ጠያቂ መሆን ይኖርባቸዋል። ይህ ሲሆን ለእኩልነትና
ለፍትሃዊነት ዘብ መቆም አለባቸው። ወጣቶች ብቻ ሳይሆኑ መንግስት፤ ህብረተሰቡ እና የሃይማኖት ተቋማት በዚህ ጉዳይ ላይ ድርሻ መውሰድ
አለባቸው። በዚህ መልኩ ሠላምን መጠበቅ እና መንከባከብ አለብን፤ የሀገሪቱ ሠላም የሚረጋገጠው በስሜት ሳይሆን
በጥበብና በብልህነት መሆኑን በተለይ ወጣቱ በቅጡ ሊገነዘብ ይገባል። ወጣቱ ራሱን በእውቀት መገንባት፣ መማር ይኖርበታል፤ ተሞክሮ
መቅሰምም ይገባዋል። ባህልና ማንነትን ማስተማር ደግሞ ወጣቱን ከስሜታዊነት ይታደገዋል። ትውልዱ ማንነቱንና የራሱን ባህል እንዲያውቅ
መድረክ ሲመቻች ደግሞ እውቀትም ይገበያያል፤ ስሜታዊነቱም በምክንያታዊነት ይተካል ማለት ነው። ትኩረት ሊቸረው የሚገባ ጉዳይ ደግሞ አለ። ወጣቱን ከችግር እና ግጭት ጋር አስተሳስሮ ሁልጊዜ ማሰብ
በራሱ ስህተት ነው። ወጣቱ በልማትም ሆነ በመልካም አስተዳደር ረገድ የሚያነሳቸው መሰረታዊ ጉዳዮች ሁሉ ከስሜታዊነት ጋር የሚቆራኙ
አይደሉም፤ ትክክል ሊፈፀሙ የሚገባቸው ተግባራት ወይም ጥያቄዎች መሆናቸውን በየደረጃው ያሉ አመራሮች ልብ ሊሉት ይገባል። በመሆኑም አመራሩ መስራትና መለወጥ የሚገባውን በቅጡ ሰርቶ ለወጣቱ ማሳየት አለበት። ይህን ማድረግ
በመሰረቱ መፍትሄ መስጠትን ማስቀደም የአንድ ብቁ መሪ ተግባር ሊሆን ይገባል። ወጣቱን ሊያሳትፉ የሚችሉ ፋብሪካ እና ኢንዱስትሪዎች
ሊስፋፉ ይገባል። በዚህ ረገድ በርካታ አርኣያ እና ምሳሌ የሚሆኑ ወጣቶችን ማፍራት ይገባል። አመራሩ ጠያቂ እና ሞጋች ወጣቶችን
ሊያቀርባቸው እንጂ ሊገፋቸውም አይገባም። በአጠቃላይ
ወጣቶች በማንኛውም መስክ በሚኖራቸው መስተጋብር ከስሜታዊነት በራቀ በእውቀትና በጥበብ መመራት አለባቸው። ዛሬ ቢገነቧትም ቢያፈርሷትም
ነገ በወጣቱ ላይ ትልቅ ችግር ይዞ የሚመጣ መሆኑን በምክንያት ሊገነዘብ ይገባል። መንግስትም የወጣቱን አፍላ ጉልበት ላልተገባ ዓላማ
ከሚጎትቱት ሁኔታዎች እንዲርቅ የሚጠበቅበትን ሚና መወጣት አለበት፤ ይገባልም።አዲስ ዘመን መስከረም 15  ቀን  2012
ዓ.ም